**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Τυπογραφείου - Θέση Τυπογράφου 1ης Τάξεως (Σχέδια Υπηρεσίας) Κανονισμοί του 2024»**

**Παρόντες:**

Νίκος Τορναρίτης, πρόεδρος Ανδρέας Πασιουρτίδης

 Φωτεινή Τσιρίδου Πανίκος Λεωνίδου

 Νίκος Γεωργίου Σωτήρης Ιωάννου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 17 Απριλίου 2024.

 Σκοπός των προτεινόμενων κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι η τροποποίηση του σχεδίου υπηρεσίας για τη θέση Τυπογράφου 1ης Τάξεως στο Τυπογραφείο, η οποία καθορίζεται ως θέση προαγωγής [Κλίμακες Α8, Α9(i)], ώστε να αντικατασταθεί η απαίτηση για δεκαεξαετή τουλάχιστον υπηρεσία στη θέση Τυπογράφου, εκ της οποίας απαιτείται πενταετής τουλάχιστον υπηρεσία στην Κλίμακα Α7, από την απαίτηση για δεκαοκταετή τουλάχιστον υπηρεσία στη θέση Τυπογράφου. Παράλληλα, με την εν λόγω τροποποίηση εκσυγχρονίζονται τα καθήκοντα και οι ευθύνες της πιο πάνω θέσης.

 Σύμφωνα με τα στοιχεία που κατατέθηκαν στην επιτροπή από το Υπουργείο Οικονομικών, η τροποποίηση του σχεδίου υπηρεσίας για την εν λόγω θέση αποσκοπεί στη συμμόρφωση με σχετική απόφαση του Διοικητικού Δικαστηρίου στο πλαίσιο εξέτασης σχετικής προσφυγής, η οποία επικυρώθηκε μετέπειτα από το Ανώτατο Δικαστήριο στο στάδιο αναθεωρητικής έφεσης, δυνάμει της οποίας κρίθηκε ότι η πρόνοια για πενταετή υπηρεσία στην Κλίμακα Α7 είναι παράνομη ή/και «ultra vires» του εξουσιοδοτικού νόμου ή/και περιορίζει ανεπίτρεπτα το δικαίωμα υποψηφίου ο οποίος κατέχει θέση στην Κλίμακα Α2, Α5 και Α7(ii) να διεκδικήσει θέση προαγωγής μαζί με τους υπόλοιπους προσοντούχους υποψηφίους. Συναφώς, με τους προτεινόμενους κανονισμούς σκοπείται η αποσύνδεση της ανέλιξης των υπαλλήλων από τη μισθοδοτική τους τοποθέτηση μέσω της απάλειψης της απαίτησης για πενταετή τουλάχιστον υπηρεσία στην Κλίμακα Α7 για σκοπούς συμμόρφωσης με την ως άνω δικαστική απόφαση, καθώς και με σχετική εγκύκλιο του Τμήματος Δημόσιας Διοίκησης και Προσωπικού, ημερομηνίας 9 Μαρτίου 2023.

 Περαιτέρω, με βάση τα ίδια στοιχεία με την τροποποίηση του εν λόγω σχεδίου υπηρεσίας επιχειρείται η διαφοροποίηση των καθηκόντων και ευθυνών για την εν λόγω θέση, ώστε αυτά να ανταποκρίνονται πληρέστερα στις νέες ανάγκες και δεδομένα του Τυπογραφείου.

 Σημειώνεται ότι το προτεινόμενο σχέδιο υπηρεσίας συζητήθηκε και συμφωνήθηκε στο πλαίσιο της αρμόδιας για σχέδια υπηρεσίας Υποεπιτροπής της Μικτής Επιτροπής Προσωπικού.

 Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 10Απριλίου 2024, στην οποία κλήθηκαν και παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών. Ακολούθως, η υποεπιτροπή εισηγήθηκε στην Κοινοβουλευτική Επιτροπή Νομικών, Δικαιοσύνης και Δημοσίας Τάξεως την υποβολή των κανονισμών στην ολομέλεια του σώματος για έγκριση.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατά πλειοψηφία του πρόεδρου και των μελών της βουλευτών των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις, εισηγείται στη Βουλή την έγκριση των υπό αναφορά κανονισμών.

 Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος και το μέλος της βουλευτής του Εθνικού Λαϊκού Μετώπου επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους ενώπιον της ολομέλειας του σώματος.

23 Απριλίου 2024

Αρ. Φακ.: 23.03.061.026-2024

ΑΟΛ/ΧΓ/ΡΠ